Kommer oor toename in massamoorde(Argieffoto: Kent Williamson) In ŉ kommerwekkende antwoord op ŉ parlementêre vraag deur die Vryheidsfront Plus (VF Plus), het Bheki Cele, minister van polisie, aangedui dat altesaam 5 709 mense in minder as vier jaar slagoffers van massasmoorde in Suid-Afrika was. Hoewel 1 511 mense in verband met hierdie 2 446 voorvalle in hegtenis geneem is én in ŉ hof verskyn het, blyk dit dat net 6,8% wel skuldig bevind is. “Dit is ŉ aanduiding van swak ondersoekwerk en sal verduidelik moet word,” het dr. Pieter Groenewald, leier van die VF Plus, gesê. Massamoord dui op gevalle waar twee of meer mense tydens ŉ enkele voorval vermoor word. In die mees onlangse geval is agt mense dood toe ŉ skieter op 11 mense in ŉ huis in Gqeberha losgebrand het. Massamoorde het boonop van 438 voorvalle en 1 009 sterftes in die 2019-’20-boekjaar tot 769 voorvalle en 1 791 sterftes in die 2021-’22-boekjaar toegeneem. Die meeste hiervan is in KwaZulu-Natal en Gauteng aangeteken. Luidens die statistieke wat Cele verskaf het, is 372 mense in verband met landwye massamoordvalle in die 2019-’20-boekjaar in hegtenis geneem, waarvan 50 skuldig bevind is. Gedurende die 2021-’22-boekjaar is 408 mense in hegtenis geneem, waarvan net 13 skuldig bevind is. Van April 2022 tot Desember 2022 is 1 664 mense in 701 voorvalle vermoor. Altesaam 388 mense is in verband met hierdie moorde in hegtenis geneem en almal het in ŉ hof verskyn. Net drie is skuldig bevind. “Gegewe die moordsyfer wat vyf keer meer is as die wêreldgemiddeld (7/100 000 en in Suid-Afrika 36/100 000), die omvang van massamoord en ander misdaad in Suid-Afrika, die probleme in die polisie en die onvermoë om misdadigers suksesvol te vervolg, is dit duidelik dat die staat nie die burgers van die land teen misdadigers kan beskerm nie,” het Groenewald gesê. “Die jongste misdaadstatistieke bewys dat misdaad buite beheer raak en minister Cele moet die verantwoordelikheid daarvoor neem.”